Fikk advarsler fra jentas mor

RISIKERER TILTALE: Ordføreren i Vågå, Rune Øygard (Ap), er siktet for gjentatte overgrep mot en mindreårig jente. Foto: Geir Olsen, VG

Overgrepssiktelsen i Vågå: Øygard sendte jenta SMS-er

Vågå-ordfører Rune Øygard (52) ble bedt om å holde seg langt unna den unge jenta av hennes mor. Likevel sendte han henne tekstmeldinger.

Oppdatert 22. mars 2016

Artikkelen er over åtte år gammel

FAKTA: Siktelsen 18. september anmeldte foreldrene til en ung jente Vågå-ordfører Rune Øygard (Ap) for seksuell omgang med barn under 16 år.

Jenta har hevdet at ordføreren forgrep seg mot henne flere ganger i perioden fra 2009 til 2011. Ordføreren nekter straffskyld.

Siktelsen har en strafferamme på seks års fengsel. Politiet har nå ferdigstilt etterforskningen, og sendt saken videre til statdsadvokaten for eventuell tiltale. Vis mer

FAKSIMILE: VG 28. september 2011. Foto:

FAKSIMILE: VG 5. november 2011. Foto:

FAKSIMILE: VG 3. mars. Foto:

VG kjenner innholdet i meldingene som Rune Øygard skrev til den mindreårige jenta. Han åpner med å fortelle at han har hatt en grusom dag etter å ha fått telefon fra jentas mor. Så gir han uttrykk for at han ikke forstår hvorfor han blir bedt om å holde seg unna. Han skriver også at han trodde det skulle bli mer leksehjelp, samtaler og konserter. Og han skriver at det bare er hun som kan gi ham svaret på hva som lå bak morens telefonbeskjed.

Naturlig

Dagen etter - mandag 19. september - prøver Vågå-ordføreren igjen å få kontakt med jenta gjennom å henvende seg til skolen.

Han får til svar at jenta ikke er på skolen denne dagen.

Noen timer senere blir han pågrepet av politiet og siktet for seksuell omgang.

Øygards forsvarer Mette Yvonne Larsen mener det er naturlig at han tar kontakt med jenta etter å ha fått en slik beskjed.

- Det viser at han stiller seg uforstående til situasjonen og at han ikke har noen forutsetninger til å vite hvorfor han ble bedt om å holde seg unna, sier Larsen til VG.

Jentas bistandsadvokat Nina Braathen Hjortdal vil ikke kommentere VGs opplysninger, men mener ordførerens oppførsel denne helgen er oppsiktsvekkende.

- Det kan stilles spørsmål ved hans opptreden i opptrappingen til denne anmeldelsen, sier hun.

Undring

Foreldrene til jenta visste ingenting om de alvorlige anklagene før denne helgen.

Lørdag 17. september hadde Rune Øygard invitert den mindreårige jenta med på en middag med statsminister Jens Stoltenberg i Lom. Tidligere har jenta vært med ordføreren på flere større middager med kjente politikere både i Vågå og i Oslo.

Vågå-ordføreren avtalte med jentas mor at jenta skulle ta buss til stedet. Men i stedet for å gå av ved avtalt sted, skal jenta ha blitt med bussen videre og nektet å delta på middagen.

Dette førte til undring hos foreldrene. Dagen etter gikk de til politiet der den meget alvorlige anmeldelsen ble innlevert.

Etterforskningen av saken er nå avsluttet.

Tolkes forskjellig

Politiet har sikret seg en rekke tekstmeldinger som er sendt mellom Rune Øygard og den mindreårige jenta.

Øygard forsvarer, advokat Mette Yvonne Larsen, sier det ikke er funnet noe bevis.

- Hverken innhold i meldingene eller antallet gir noen indikasjoner på at de hadde noen annen kontakt enn den en far og datter ville ha hatt, sier hun. Bistandsadvokaten til den mindreårige jenta tolker det annerledes. Hun mener tekstmeldingene er av en karakter man ikke sender til barn.

Til behandling

- Dette er ikke ordinær kontakt en med en voksenrolle har med et barn, sier Nina Braathen Hjortdal.

Politiet mener det er bevis nok til å tiltale Rune Øygard. Nå ligger saken til endelig påtalemessig avgjørelse hos statsadvokaten i Hedmark og Oppland.

- Det eneste jeg kan si på dette tidspunktet er at saken er til behandling nå. Vi bruker vanligvis en måneds tid på disse sakene, og jeg håper at det er klart innen den tid, som vil si rundt påskeuken, sier statsadvokat Thorbjørn Klundseter, til VG.

Fant ikke slettede meldinger

I mange måneder ventet politiet i Gudbrandsdal på en rapport fra datakrimekspertene i Kripos, som undersøkte om det fantes slettede meldinger eller bilder i internminnet på Øygards mobiltelefon.

Rett før etterforskningen ble avsluttet ble rapporten ferdig i februar. VG kjenner konklusjonen i rapporten som viser at det ikke var slettede meldinger eller bilder på telefonen.

Publisert: 26.03.12 kl. 18:47 Oppdatert: 22.03.16 kl. 13:45

Les også

Mer om Øygard-saken